Národná rada Slovenskej republiky

## **VI. volebné obdobie**

 Číslo: PREDS-1093/2014

**1340a**

# **S p o l o č n á s p r á v a**

výborov Národnej rady Slovenskej republiky o výsledku prerokovania zákona

z 3. decembra 2014, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1340)

**I.**

Národná rada Slovenskej republiky schválila  3. decembra 2014 zákon, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky.

Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky uvedený zákon na opätovné prerokovanie a vo svojom rozhodnutí zo 17. decembra 2014 číslo 5413-2014-Ba uviedol **dôvody na vrátenie zákona** a **v časti III navrhol osem pripomienok:**

**V čl. I** sa vypúšťa prvý bod.

Doterajší druhý bod až pätnásty bod sa označujú ako prvý bod až štrnásty bod.

**V čl. I**prvom bode (doterajšom druhom bode) nadpis § 26a znie: „Majetková účasť“.

**V čl. I** prvom bode (doterajšom druhom bode) § 26a odsek 1 znie:

„(1) Verejného obstarávania sa nemôže zúčastniť právnická osoba, v ktorej má majetkovú účasť verejný funkcionár.9c)“.

V čl. I prvom bode (doterajšom druhom bode) § 26a ods. 2 sa slovo „Kvalifikovanou“ nahrádza slovom „Majetkovou“ a slovo „kvalifikovanú“ sa nahrádza slovom „majetkovú“.

**V čl. I** sa vypúšťa ôsmy bod, deviaty bod a jedenásty bod (doterajší deviaty bod, desiaty bod a dvanásty bod).

Doterajší jedenásty bod a trinásty bod až pätnásty bod sa označujú ako ôsmy bod až jedenásty bod.

**V čl. I** jedenástom bode (doterajšom pätnástom bode) sa v nadpise § 155o slová „1. januára 2015“ nahrádzajú slovami „1. marca 2015“.

**V čl. I** jedenástom bode (doterajšom pätnástom bode) sa v celom texte § 155o slová „31.december 2014“ vo všetkých tvaroch nahrádzajú slovami „28. február 2015“ v príslušnom tvare.

**Čl. II** znie:

„Čl. II

Tento zákon nadobúda účinnosť 1. marca 2015.“.

**II.**

Predseda Národnej rady Slovenskej republiky rozhodnutím č. 1339 z 18. decembra 2014 pridelil vrátený zákon na opätovné prerokovanie výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti, ktorý určil ako gestorský výbor.

Lehotu na prerokovanie vráteného zákona vo výbore vrátane v gestorskom výbore určil do 23. januára 2015.

Výbory, ktorým bol prezidentom vrátený zákon pridelený na opätovné prerokovanie, tento prerokovali a prijali nasledovné stanoviská:

Ústavnoprávny výbor Národnej rady Slovenskej republiky prerokoval vrátený zákon 13. januára 2015 a uznesením č. 540 odporučil Národnej rade Slovenskej republiky zákon z 3. decembra 2014 **schváliť** v znení pripomienok uvedených pod bodmi **6, 7 a 8**.

Výbor Národnej rady Slovenskej republiky pre hospodárske záležitosti prerokoval vrátený zákon 22. januára 2015 a uznesením č. 387 odporučil Národnej rade Slovenskej republiky zákon z 3. decembra 2014 schváliť v znení pripomienok uvedených pod bodmi **6, 7 a 8**.

**Gestorský výbor** na základe stanoviska Výboru Národnej rady Slovenskej republiky pre hospodárske záležitosti **odporúča Národnej rade** Slovenskej republiky**hlasovať o pripomienkach nasledovne:**

osobitne o pripomienke pod bodom 1 s odporúčaním **neschváliť**

osobitne o pripomienkach 2 až 5 s odporúčaním **neschváliť**

osobitne o pripomienkach pod bodmi 6 až 8 s odporúčaním **schváliť.**

 Zároveň **odporúča** Národnej rade Slovenskej republikypredmetný zákon vrátený prezidentom Slovenskej republiky na opätovné prerokovanie Národnou radou Slovenskej republiky **schváliť v znení pripomienok uvedených pod bodmi 6, 7 a 8.**

**III.**

 Spoločná správa výborov Národnej rady Slovenskej republiky o výsledku prerokovania zákona z 3. decembra 2014, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky (tlač **1340a**) bola schválená uznesením Výboru Národnej rady Slovenskej republiky pre hospodárske záležitosti č. 389 z 22. januára 2015.

Týmto uznesením výbor zároveň poveril poslanca **Michala Bagačku** (alternanta A. Kolesíka/A. Přidala) za spoločného spravodajcu výborov a poveril ho podľa §  80 ods. 2 zákona o rokovacom poriadku Národnej rady Slovenskej republiky informovať Národnú radu Slovenskej republiky o výsledku rokovania výborov a odôvodniť stanovisko gestorského výboru.

Bratislava 22. januára 2015

Ján **H u d a c k ý**, v.r.

predseda Výboru NR SR pre

hospodárske záležitosti